0 Shares

Jutros se Jelić osvrnuo na raspravu o Thompsonovom nastupanju u Kninu. Naime, građanin je na zidu od gradonačelnika postavio objavu gdje poziva gradonačelnika da dopusti Thompsonov nastup u Kninu. Na objavu je krenula rasprava gdje su vidljivi, kako sam Jelić navodi, “izrazi netrpeljivosti, čak bih rekao i mržnje”.

Gradonačelnikov komentar možete pročitati u nastavku.

Feral News je kontaktirao gradonačelnika i Thompsona te ćemo obavijestiti građane kad dobijemo odgovor.

“Poštovani sugrađani,

Jutros sam pogledao svoj fb profil i vidim desetke komentara na jednu od objava na mom zidu. Ono što me je neugodno iznenadilo su brojni izrazi netrpeljivosti, čak bih rekao i mržnje. Zatim nemogućnost argumentiranog iznošenja stava bez uvreda za suprotnu stranu u raspravi, nedostatak empatije i drugi oblici u suštini jednostrane komunikacije. Prije nego kažem nekoliko riječi o našoj zajedničkoj zemlji, koju uistinu volim svim svojim srcem, reći ću vam nekoliko bitnih točaka o trenutačnom stanju grada i države, a smatram da bi ste to trebali znati. Prije svega ljudi nam odlaze i to rapidno, u petak (jučer), imao sam kao gradonačelnik razgovor s ravnateljima naših srednjih škola, ove godine upisati će se (vjerojatno) 136 učenika u prve razrede u obje institucije. Što je iznimno nizak broj i ako se usporedi s najboljim godinama to je tek 40% (nekada je to bilo 300-njak). Otišla su nam djeca i otišli su nam roditelji te djece. Druga bitna činjenica je ta da su otišli i dalje odlaze zato što ne vide mogućnost ekonomskog probitka i stabilnosti niti u Kninu, a što je još veći problem niti u RH. Zatim, možda je trebalo biti na samom početku, problem duha naroda i sveopća apatija te vjerovanje da je nemogućne utjecati na svijet oko sebe. To vam je stanje i kao gradonačelnik ovog Grada dao sam svom timu i sebi za zadaću to promijeniti ili učiniti sve od sebe pokušavajući. Svi smo time frustrirani i u toj frustraciji najlakše je okriviti druge, vrijeđati ih, nazivati raznim imenima iz (negativnog dijela) prošlosti i tako dalje. Prošlost je prošlost, nju sustavno proučavaju povjesničari, ljudi koji su za to godinama školovani i od toga žive, ili bar bi trebali pristojno živjeti. Povijest je učiteljica života i ona nam čitavo vrijeme govori – gledajte naprijed, ispred je život, nove prepreke, prečaci, uspjesi …

Sad da se vratim ovoj našoj zemlji – DOMOVINI. Kažu drugi narodi, koji nisu blagoslovljeni roditi se na ovom prelijepom tlu, da je BOG – TVORAC prilikom stvaranja svijeta posvetio posebnu pažnju jednom malom komadiću Svemira i načinio ga ljepšim od svega drugog. Taj mali komadić mora i kopna nazvao je Hrvatska i stvarao ga je za SEBE. Mi svi koji smo blagoslovljeni rođenjem ovdje i provodimo svoj život u zemlji najljepšega svega dužni smo zahvalnost toj istoj Domovini i to slavimo 05. kolovoza. Zahvalni smo svim našim precima koji su utkali svoju ljubav, znoj, a često i krv da je ona danas naša, svih nas građana Hrvatske, bez obzira na predznake koji nas prate vlastitim odabirom ili smo ih naslijedili rođenjem, i zato je volimo. Nitko od nas druge Domovine nema, a Domovina nije samo zemlja, već i ljudi koji žive na njoj i brinu se jedni o drugima i zemlji na kojoj obitavaju. Teško je onima koji nemaju Domovinu, lutaju bespućima nikad ne nalazeći smiraj, jer Domovina ti je tamo gdje su ti pokopani preci i gdje ćeš pronaći konačni spokoj.

Nemojte se mučiti i ne mučite druge svojim frustracijama iz kojih će izrasti mržnja, najteže je pobijediti sebe i taj rat se sastoji od nebrojenih bitaka kroz čitavi život. No svaka bitka dobivena protiv samog sebe i svojih frustracija je u biti dobitak za čitavo čovječanstvo. Stoga, hoće li g Thomson pjevati ili ne 05.kolovoza 2017. ovisi o njemu, ali kakav će koncert biti i kako ćemo se svi mi osjećati sutradan u ovoj našoj zajedničkoj Domovini ovisi o svakom od nas i o vlastitim pobjedama nad samim sobom i demonima koji nas progone. Završavam, i idem u vinograd koji su mi u zavjet ostavili preci, s stihovima koji mi stalno odzvanjaju u svijesti:

„Poštenim putem ići bit će teško, znaj

al’ samo ćeš tako stići gdje je vječni sjaj.“ “